Document ID: 32000R2373

Kommissionens forordning (EF) nr. 2373/2000
af 26. oktober 2000
om fastsættelse for produktionsåret 2000/01 af beløbene for støtten til spindhør og hamp
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1673/2000 af 27. juli 2000 om den fælles markedsordning for hør og hamp bestemt til fiberproduktion(1), særlig artikel 12, stk. 1, og
ud fra følgende betragtninger:
(1) I henhold til artikel 12, stk. 1, i forordning (EF) nr. 1673/2000 fastsættes beløbene for den støtte, der udbetales i produktionsåret 2000/01 for hør og hamp, der er produceret i Fællesskabet, på basis af dem, der har været gældende for produktionsåret 1999/2000, idet der anvendes en koefficient. Denne koefficient svarer til forholdet mellem de gennemsnitlige udgifter pr. hektar svarende til 88 millioner euro for alle de arealer, der er opgivet i dyrkningserklæringerne, og de gennemsnitlige udgifter på 721 euro/hektar, der er anslået for produktionsåret 1999/2000.
(2) I henhold til artikel 12, stk. 1, første afsnit, i forordning (EF) nr. 1673/2000 skal de støttebeløb, der anvendes for produktionsåret 2000/01 være fastsat senest den 31. oktober 2000. Derfor har medlemsstaterne meddelt de spindhør- og hamparealer, for hvilke der er indleveret en dyrkningserklæring for det pågældende produktionsår i henhold til artikel 5 i Kommissionens forordning (EØF) nr. 1164/89 af 28. april 1989 om gennemførelsesbestemmelserne for støtte til spindhør og hamp(2), senest ændret ved forordning (EF) nr. 1313/2000(3). Af disse meddelelser fremgår det, at de pågældende erklæringer vedrører arealer i EU for spindhør og hamp på 125136 hektarer.
(3) Medlemsstaternes støtte til disse arealer forudsætter, at samtlige bestemmelser i henhold til forordning (EØF) nr. 1164/89 er blevet overholdt, navnlig kontrolbestemmelserne. Fastsættelsen af støttebeløbet i henhold til oplysningerne i dyrkningserklæringerne, som meddeles af medlemsstaterne, foregriber ikke de konklusioner, der kan drages af kontrollen af disse oplysningers nøjagtighed i forbindelse med proceduren for regnskabsafslutning.
(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Hør og Hamp -
UDSTEDT FØLGENDE FORORDNING:
Artikel 1
For produktionsåret 2000/01 fastsættes de i artikel 12, stk. 1, i forordning (EF) nr. 1673/2000 omhandlede støttebeløb:
a) for hør til 795,46 EUR/ha
b) for hamp til 646,31 EUR/ha.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den anvendes fra den 1. august 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. oktober 2000.

Labels: 3
17
19